b'\n_START_ARTICLE_\nNishiki-e\n_START_PARAGRAPH_\nEl nishiki-e (\xe9\x8c\xa6\xe7\xb5\xb5 , nishiki-e) (lit. \'estampa brocada\') es refereix a la impressi\xc3\xb3 xilogr\xc3\xa0fica japonesa amb m\xc3\xbaltiples colors, t\xc3\xa8cnica que es va fer servir principalment en l\'ukiyo-e. Es va inventar a la d\xc3\xa8cada de 1760, i la va perfeccionar i popularitzar el gravador Suzuki Harunobu, que va produir molt\xc3\xadssims gravats nishiki-e entre 1765 i la seva mort, cinc anys despr\xc3\xa9s._NEWLINE_Abans d\'aix\xc3\xb2, la majoria de gravats havien estat en blanc i negre, acolorits a m\xc3\xa0, o acolorits amb l\'addici\xc3\xb3 d\'un o dos tacs amb tinta de color. Una estampa nishiki-e es crea gravant un tac de fusta diferent per a cada color, i fent-los servir despr\xc3\xa9s l\'un darrere de l\'altre. Es considera que un gravador anomenat Kinroku va aportar les innovacions t\xc3\xa8cniques necess\xc3\xa0ries perqu\xc3\xa8 tants tacs de colors diferents encaixessin perfectament en el paper en la posici\xc3\xb3 adequada, l\'un en relaci\xc3\xb3 amb l\'altre, a fi de crear una sola imatge completa._NEWLINE_Aquest estil i t\xc3\xa8cnica tamb\xc3\xa9 es coneix com a Edo-e (\xe6\xb1\x9f\xe6\x88\xb8\xe7\xb5\xb5 , edo-e), referint-se a Edo, la capital en aquells moments.\n_START_SECTION_\nEl nishiki-e en l\'\xc3\xa8poca Meiji\n_START_PARAGRAPH_\nEn el per\xc3\xadode Meiji, diferents nishiki-e il\xc2\xb7lustraven les \xc3\xbaltimes modes, articles d\'importaci\xc3\xb3, esdeveniments, la xarxa de trens, i altres q\xc3\xbcestions noves. Els "diaris nishiki-e" (\xe6\x96\xb0\xe8\x81\x9e\xe9\x8c\xa6\xe7\xb5\xb5, shinbun nishiki-e) van ser molt populars entre el p\xc3\xbablic durant aquest per\xc3\xadode. Els dissenyadors de gravats creaven nishiki-e sobre temes recollits dels diaris, com ara el Tokyo Nichinichi shinbun o el Y\xc5\xabbin Hochi shinbun.'